b'\n_START_ARTICLE_\nSan Vitale bazilika\n_START_PARAGRAPH_\nSan Vitale bazilika (\xc5\xa0v. Vitalijaus bazilika, it. Basilica di San Vitale) \xe2\x88\x92 VI a. ba\xc5\xbeny\xc4\x8dia Ravenos mieste Italijoje. Tai vienas i\xc5\xa1 garsiausi\xc5\xb3 Ravenos architekt\xc5\xabrini\xc5\xb3 paminkl\xc5\xb3, UNESCO pasaulio paveldo objekto \xe2\x80\x9eAnkstyvosios krik\xc5\xa1\xc4\x8dionyb\xc4\x97s paminklai Ravenoje\xe2\x80\x9c dalis. Ba\xc5\xbeny\xc4\x8dia garsi bizantinio stiliaus mozaikomis, kurios, laikoma, yra auk\xc5\xa1\xc4\x8diausios menin\xc4\x97s vert\xc4\x97s i\xc5\xa1 bizantini\xc5\xb3, esan\xc4\x8di\xc5\xb3 Vakar\xc5\xb3 Europoje. Taip pat ba\xc5\xbeny\xc4\x8dia unikali d\xc4\x97l labai gero autenti\xc5\xa1ko i\xc5\xa1silaikymo.\n_START_SECTION_\nIstorija\n_START_PARAGRAPH_\nBa\xc5\xbeny\xc4\x8dios statybas inicijavo Ravenos vyskupas Eklezijus 526 m. i\xc5\xa1kart su ostrogot\xc5\xb3, kuri\xc5\xb3 karalyst\xc4\x97s sostine tuo metu buvo Ravena, karaliaus Teodoriko mirtimi. Statybas finansavo Julianas Argentarijus (Julianas \xe2\x80\x9ebankininkas\xe2\x80\x9c), kuris skyr\xc4\x97 26 000 auksini\xc5\xb3 monet\xc5\xb3 param\xc4\x85 (daugiau nei 350 svar\xc5\xb3). Nieko ne\xc5\xbeinoma apie \xc5\xa1\xc4\xaf asmen\xc4\xaf. Tikriausiai jis i\xc5\xa1ties buvo bankininkas. Neatmetama versija, kad per j\xc4\xaf statybas finansavo kuris nors auk\xc5\xa1tuomen\xc4\x97s aplinkos asmuo, panor\xc4\x99s likti ne\xc5\xbeinomu. Galb\xc5\xabt bankininkas buvo susij\xc4\x99s su Bizantijos imperatoriaus Justiniano I aplinka. 540 m. Raven\xc4\x85 u\xc5\xbe\xc4\x97m\xc4\x97 Justiniano I generolas Belizarijus ir miestas tapo Bizantijos imperijos dalimi. Ba\xc5\xbeny\xc4\x8di\xc4\x85 547 m. pa\xc5\xa1ventino arkivyskupas Maksimijanas ir skyr\xc4\x97 j\xc4\x85 \xc5\xa0v. Vitalijui, krik\xc5\xa1\xc4\x8dioni\xc5\xb3 kankiniui, nukankintam Ravenoje, ir miesto glob\xc4\x97jui. Maksimijanas u\xc5\xbesak\xc4\x97 ir garsi\xc5\xb3j\xc5\xb3 ba\xc5\xbeny\xc4\x8dios mozaik\xc5\xb3 suk\xc5\xabrim\xc4\x85. XVIII a. kupolas buvo dekoruotas v\xc4\x97lyvojo baroko, menkaverte laikoma, freska.\n_START_SECTION_\nArchitekt\xc5\xabra\n_START_PARAGRAPH_\nSan Vitale ba\xc5\xbeny\xc4\x8dios pavadinime bazilika yra titulas, o ne nurodo jos bazilikos architekt\xc5\xabrin\xc4\xaf plan\xc4\x85. Ba\xc5\xbeny\xc4\x8dia yra centrinio i\xc5\xa1planavimo ir tikriausiai paremta prie\xc5\xa1 tai toje vietoje buvusios \xc5\xa1ventyklos planu. Ba\xc5\xbeny\xc4\x8dios planas paremtas dviem koncentriniais oktagonais. Kupolas pastatytas vir\xc5\xa1 vidinio oktagono ir pro \xc5\xbeemiau esan\xc4\x8dius langus patenka \xc5\xa1viesa centrinei ba\xc5\xbeny\xc4\x8dios erdvei, kuri\xc4\x85 \xc4\xafr\xc4\x97mina 8 dideli piloriai, sujungti tarpusavyje eksedromis su kolonomis. \xc5\xa0is architekt\xc5\xabrinis sumanymas atskiria ba\xc5\xbeny\xc4\x8dios centrin\xc4\x99 erdv\xc4\x99 nuo dviauk\xc5\xa1t\xc4\x97s ambulatorijos. Bendrai, ba\xc5\xbeny\xc4\x8dios planas primena i\xc5\xa1siskleidus\xc4\xaf g\xc4\x97l\xc4\x97s \xc5\xbeied\xc4\x85. Prie\xc5\xa1ais apsid\xc4\x99 yra kry\xc5\xbeiaus formos lub\xc5\xb3 choras, kuris perkerta ambulatorij\xc4\x85 ir suteikia ba\xc5\xbeny\xc4\x8dios planui krypt\xc4\xaf. Ba\xc5\xbeny\xc4\x8dios narteksas yra pastatytas asimetri\xc5\xa1kai apsidei. Kod\xc4\x97l taip padaryta, n\xc4\x97ra ai\xc5\xa1kaus atsakymo. Bendrai, ba\xc5\xbeny\xc4\x8dios viduje sunku pajausti oktagonali\xc4\x85j\xc4\x85 simetrij\xc4\x85, nes kei\xc4\x8diant steb\xc4\x97tojui pozicij\xc4\x85 ba\xc5\xbeny\xc4\x8dios elementai atrodo tarsi pasikeit\xc4\x99. Ba\xc5\xbeny\xc4\x8dios i\xc5\xa1or\xc4\x97s kuklumas kontrastuoja su labai turtingu mozaik\xc5\xb3 dekoru ir i\xc5\xa1siskiria i\xc5\xa1 paprastai prabangi\xc5\xb3 Bizantijos ba\xc5\xbeny\xc4\x8di\xc5\xb3 fasad\xc5\xb3 Konstantinopolyje.'